《徐元美甲第新修同诸公赋诗》
宋代·李正民

大厦沈沈结绮栊，诛茅新就化人宫。春台乱落桃花雨，北牖遥披柳叶风。

遁迹娱游同梓泽，卜居穷僻似萧公。人生适意方为乐，何必箪瓢叹屡空。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。